Maatietopalvelu

Kyselyvastaus

**Asiakirjan tunnus:** KT1087

**Päivämäärä**: 29.4.2025

**Julkisuus:** Julkinen

Venäjä / Vähemmistökansallisuuksia tukevien yhteiskunnallisten liikkeiden toiminta ja viranomaisten suhtautuminen aktivisteihin

**Russia / Activities of organisations supporting minority nationalities and the attitude of the authorities towards activists**

Kysymykset

1. Kuinka näkyvästi ja laajasti vähemmistökansallisuuksia tukevat yhteiskunnalliset liikkeet ”Vapaa Inkeri”, ”Karjalan kansallinen liike” ja ”Suur-Suomen sotilaat” toimivat Venäjällä? Miten viranomaiset suhtautuvat em. liikkeisiin? Onko aktivisteille aiheutunut oikeudenloukkauksia toiminnastaan näissä liikkeissä?

Questions

1. How visible and widespread are the activities of the following organisations supporting minority nationalities in Russia: “Vapaa Inkeri”, “Karjalan kansallinen liike” and “Suur-Suomen sotilaat”? What is the attitude of the authorities towards these organisations? Have the activists of these organisations been subjected to violations of the law as a result of their activities?

# Kuinka näkyvästi ja laajasti vähemmistökansallisuuksia tukevat yhteiskunnalliset liikkeet ”Vapaa Inkeri”, ”Karjalan kansallinen liike” ja ”Suur-Suomen sotilaat” toimivat Venäjällä? Miten viranomaiset suhtautuvat em. liikkeisiin? Onko aktivisteille aiheutunut oikeudenloukkauksia toiminnastaan näissä liikkeissä?

Venäjän viranomaisten suhtautumista aktivistien toimintaan Venäjällä on käsitelty Maahanmuuttoviraston maatietopalvelun kyselyvastauksissa:

* *Aktivistit ja Ukrainan sodan vastustamiseen liittyvän lainsäädännön soveltaminen Venäjällä (tilannepäivitys) sekä Navalnyin kannattajien tilanne 1.9.2024*.
* *Aktivistit ja Ukrainan sodan vastustamiseen liittyvän lainsäädännön soveltaminen Venäjällä / Tilannepäivitys 15.9.2023.*
* *Aktivistit ja Ukrainan sodan vastustamiseen liittyvän lainsäädännön soveltaminen Venäjällä 21.3.2023.*
* *Ukrainan sodan vaikutukset lainsäädäntöön sekä poliittisten aktivistien tilanteeseen Venäjällä 12.5.2022*.*[[1]](#footnote-1)*

**Vapaa Inkeri** ven. Свободная Ингрия transl. Svobodnaja Ingria

Vapaa Inkeri -liikkeen sosiaalisen median palvelu VKontakte-ryhmän kuvauksen mukaan sen jäsenet ”…kannattavat Pietarin ja Leningradin alueen (Ingria, Ingermanland) muuttamista autonomiseksi tasavallaksi, jolla on mahdollisuus jatkaa itsemääräämisoikeuttaan (Venäjän ja kansainvälisen lainsäädännön mukaisesti)”.[[2]](#footnote-2) Vapaa Inkeri -liikkeessä toimivat henkilöt edustavat Pietarin seudulla vaikuttavaa alakulttuuria. Vapaa Inkeri -liikettä ei pidä sekoittaa Suomen Inkeri-liittoon eikä Inkerinmaa-sivustoon.[[3]](#footnote-3) Vapaan Inkerin aktivistit ovat osa kansalaisliikettä ja edustavat alueellista identiteettiä. He eivät edusta etnisiä inkeriläisiä.[[4]](#footnote-4) Novaja Gazeta Jevropa -uutissivuston (ven. Новая Газета Европа) haastatteleman, nimettömän järjestön toimijan mukaan Vapaa Inkeri -likkeellä ei ole kiinteää jäsenmäärää, eikä jäsenyyskäytäntöä, vaan kuka tahansa liikkeen arvot jakava henkilö voi olla mukana toiminnassa.[[5]](#footnote-5) Liikkeen perustamisajankohta ei ole lähdeaineiston perusteella tiedossa. Bumaga-uutissivuston (ven. Бумага) tietojen mukaan Vapaa Inkeri -liikkeen toiminnasta on ollut ensimmäisiä viitteitä ainakin vuonna 2010.[[6]](#footnote-6) Kesällä 2024 Venäjän oikeusministeriö julisti Vapaa Inkerin ekstremistiseksi järjestöksi.[[7]](#footnote-7)

Toukokuussa 2016 viranomaiset pidättivät Vapaa Inkeri -liikkeessä hallinnollisissa tehtävissä toimineen Artjom Tšebotarevin. Häntä syytettiin rikoslain 282 §:n nojalla sosiaalisen median palvelu VKontaktessa julkaistun kommentin perusteella, jossa oli syytteen mukaan ”ääriainesten sisältöä”.[[8]](#footnote-8) RBK-uutissivuston mukaan (ven. РБК) Vapaa Inkeri -liikkeen verkkosivut suljettiin vuonna 2017 Venäjän valtakunnansyyttäjänviraston päätöksellä. Sulkemisen syytä ei kerrottu.[[9]](#footnote-9) Bumaga-uutissivuston haastattelussa Vapaa Inkeri -liikkeen aktivistin Dmitri Vituškinin mukaan verkkosivut suljettiin, koska ne sisälsivät muun muassa ”kehotuksia joukkohäiriköintiin ja ääriainesten toimintaan” ja ”osallistumisen vakiintuneen järjestyksen vastaisesti järjestettyihin (julkisiin) massatapahtumiin”.[[10]](#footnote-10) Helsingin Sanomat uutisoi joulukuussa 2024 Vapaa Inkeri -liikkeen toiminnan olleen laillista Venäjällä vielä vuoteen 2022 asti. Liikkeellä oli toimintaa erityisesti Pietarissa. Helsingin Sanomien mukaan järjestön jäsenet osallistuivat Inkerin liput käsissään poliittisiin kulkueisiin. Inkerin päivää juhlittiin vuosittain 5. lokakuuta järjestetyllä risteilyllä Pietarissa. Viimeinen risteily järjestettiin vuonna 2021, jolloin Helsingin Sanomien mukaan risteilyä seurasivat poliisit moottoriveneellä videokameroiden kanssa. Poliisit keskeyttivät risteilyn ja vaativat osallistujia kirjoittamaan selonteon tapahtuneesta sen jälkeen, kun risteilyn osallistujat olivat huutaneet Ukrainaa tukevia iskulauseita. Novaja Gazeta Jevropa -uutissivuston mukaan vuonna 2023 Leningradin alueen hallinto kielsi inkerinsuomalaisten lipun käytön juhannusjuhlassa.[[11]](#footnote-11)

Ilta-Sanomien artikkelin mukaan Vapaa Inkeri -liikkeen useat keskeiset aktivistit ovat lähteneet Venäjältä.[[12]](#footnote-12) Käytetyssä lähdeaineistossa Vapaa Inkeri -liikkeen yhteydessä mainitaan kaksi eri johtajaa: Pavel Mezerin ja Maksim Kuzahmetov. Helsingin Sanomien mukaan Venäjän oikeusministeriö nimesi Vapaa Inkeri -liikkeen johtajan Maksim Kuzahmetovin ”ulkomaiseksi agentiksi” vuonna 2023 ja väitti hänen saavan rahoitusta Yhdysvalloilta ”Venäjän hajottamiseksi”.[[13]](#footnote-13) Ilta-Sanomien uutisartikkelin mukaan on tiedossa, että Maksim Kuzahmetov oleskelee maanpaossa Latviassa.[[14]](#footnote-14)

Ilta-Sanomien artikkelin mukaan Vapaa Inkeri -liikkeen johtaja Pavel Mezerin oli hakeutunut Ukrainan armeijaan sotiakseen Ukrainassa.[[15]](#footnote-15) Novaja Gazeta Jevropa -uutissivuston haastattelussa Pavel Mezerin ja Denis Ugrjumov kertoivat tavoitteekseen muodostaa ”Vapaan Inkerin” sotilasjoukkue Ukrainassa, mutta kummankin pääsy Ukrainan armeijan riveihin oli evätty.[[16]](#footnote-16) Novaja Gazeta Jevropan haastattelussa he kertoivat tavoitteekseen myös taistella Venäjästä erillisen Inkerinmaan puolesta Pietarin ja Leningradin alueen rajojen sisällä.[[17]](#footnote-17) Mezerin raportoi Telegram-kanavallaan, että hänet oli lisätty 8. huhtikuuta 2024 ”ulkomaisten agenttien” listalle Venäjällä.[[18]](#footnote-18) Novaja Gazeta Jevropan haastattelussa Mezerin kertoo lähteneensä Venäjältä vuonna 2014 asianajajansa suosituksesta. Tämä tapahtui sen jälkeen, kun Venäjän federaation turvallisuuspalvelu FSB (ven. Федеральная служба безопасности Российской Федерации, transl. Federalnaja služba bezopasnosti Rossijskoi Federatsii) oli kutsunut Mezerinin ”keskusteluun”. Hänen oman arvionsa mukaan kyseinen kutsu tuli hänen joukkotiedotusvälineissä Ukrainan politiikkaa koskevien lausuntojensa vuoksi. Hän lähti Moldovaan vuonna 2016 ja sai myöhemmin poliittisen turvapaikan Liettuasta.[[19]](#footnote-19)

Kommersant-uutissivuston mukaan Vapaa Inkeri -järjestön koordinaattori Dmitri Vituškin pidätettiin Pietarissa ja sijoitettiin pidätyskeskukseen kahdeksi kuukaudeksi lokakuussa 2023. Venäjän viranomaiset olivat tulkinneet hänen viestejään ”historiallisten tosiasioiden vääristelynä” ja ”natsismin oikeuttamisena”.[[20]](#footnote-20)

**Karjalan kansallinen liike (KKL)** (ven. Карельское национальное движение, КНД. Transl. Karelskoje natsionalnoje dviženie, KND)

Käytetyistä lähteistä löytyy tietoa Karjalan itsenäisyyttä tavoittelevasta liikkeistä nimeltä Karjalan kansallinen liike, Suur-Suomen sotilaat ja Stop the Occupation of Karelia. Lähdeaineiston perusteella ei ole selvää, onko liikkeillä yhteistä toimintaa vai onko niiden toiminta osin tai täysin erillistä toisistaan.

Karjalan kansallinen liike on määritelmänsä mukaan ”yhteiskunnallispoliittinen liike, jonka tavoitteena on palauttaa Karjalan itsemääräämisoikeus ja itsenäisyys”.[[21]](#footnote-21) Liikkeen toiminnasta kerrotaan Suur-Suomen sotilaat -liikkeen verkkosivuilla.[[22]](#footnote-22) Iltalehden uutisartikkelin mukaan Suur-Suomen sotilaat -liikettä voi pitää tietynlaisena kattotoimijana, jonka alla Karjalan Kansallinen liike toimii.[[23]](#footnote-23)

Bar-Ilan yliopiston sivustolla olevan julkaisun mukaan Venäjän ulkopuolella oleskelevat Stop the Occupation of Karelia -liikkeen aktivistit perustivat Karjalan kansallisen liikkeen Venäjän aloitettua täysimittaisen hyökkäyssodan Ukrainassa vuonna 2022.[[24]](#footnote-24) Novaja Gazeta Jevropan uutisartikkelin mukaan Karjalan kansallinen liike käsittää Ukrainan sodan tapahtumana, joka käynnisti kansallisen heräämisen ja sai monet löytämään uudelleen suomalais-ugrilaisen perintönsä sen sijaan, että he identifioisivat itsensä venäläisiksi.[[25]](#footnote-25) Edellä mainittu Stop the Occupation of Karelia -liike ajaa niin ikään Karjalan itsenäistymistä Venäjästä. Se on perustettu vuonna 2012.[[26]](#footnote-26)

Lähdeaineiston perusteella Suur-Suomen sotilaat ja Karjalan kansallinen liike ovat kytköksissä toisiinsa jäsenistönsä perusteella: Seura-lehden uutisartikkelin mukaan marraskuussa 2023 Suur-Suomen sotilaat -liike ilmoitti, että aktivisti Dmitri Kuznetsov on erotettu Karjalan kansallisen liikkeen toiminnasta.[[27]](#footnote-27)

Toukokuussa 2024 Venäjän oikeusministeriö lisäsi Stop the Occupation of Karelia -liikkeen ei-toivottujen järjestöjen listalle valtakunnan syyttäjän julistettua sen ei-toivotuksi järjestöksi huhtikuussa 2024.[[28]](#footnote-28) Kommersant-uutissivuston mukaan Venäjän Viestinnän, tietotekniikan ja joukkotiedotusvälineiden liittovaltion valvontapalvelu (ven. Федеральная служба по надзору в сфере связи, информационных технологий и массовых коммуникаций, transl. Federalnaja služba po nadzoru v sfere svjazi, informatsionnyh tehnologi i massovyh kommunikatsi) eli Roskomnadzor (ven. Роскомнадзор) sulki Stop the Occupation of Karelia -liikkeen nettisivut verkkosivut vuonna 2015 ”niiden sisältämän tiedon vuoksi, jonka tarkoituksena oli lietsoa vihaa ja vihamielisyyttä etnisin perustein”.[[29]](#footnote-29)

Iltalehdessä julkaistun artikkelin mukaan Karjalan kansallisen liikkeen ja Suur-Suomen sotilaat -liikkeen tavoitteita edistetään sosiaalisen median[[30]](#footnote-30) kautta, mutta liikkeiden jäsenet esimerkiksi liimailevat myös venäläisvaltaa vastustavia tarroja julkisille paikoille useissa Venäjällä sijaitsevissa kaupungeissa, kuten Sortavalassa ja Belomorskissa.[[31]](#footnote-31) Iltalehden haastattelema Ulkopoliittisen instituutin vanhempi tutkija Jussi Lassila toteaa, että kyseinen karjalaismielinen toiminta lienee kuitenkin enemmän yksittäisistä henkilöistä lähtöisin, eikä kyse ole laajemmasta liikehdinnästä itsenäisen Karjalan luomiseksi.[[32]](#footnote-32) Sever.Realii-uutissivuston (ven. Север.Реалии) haastattelussa vuonna 2023 Karjalan kansallisessa liikkeessä toimiva aktivisti Vladislav Oleinik kertoo liikkeessä päätöksiä tekevien toimijoiden määräksi kymmenen henkilöä. Kokonaisjäsenmäärä on noin 25 ihmistä, ja he oleskelevat eri puolilla maailmaa: Karjalassa, EU:ssa, Ukrainassa ja kolmansissa maissa, joihin he onnistuivat lähtemään liikekannallepanon käynnistyttyä.[[33]](#footnote-33) The Barents Observer -verkkojulkaisun mukaan Vladislav Oleinik on lisätty Venäjän oikeusministeriön ”ulkomaisten agenttien” listalle tammikuussa 2024. Lisäksi häntä syytetään Venäjällä rikoslain nojalla, mutta tiedossa ei ole, mistä häntä tarkalleen ottaen syytetään.[[34]](#footnote-34)

**Suur-Suomen sotilaat**

Haaga-Helian ammattikorkeakoulun journalismin tutkinto-ohjelman julkaiseman Satakieli-mediasivuston mukaan Suur-Suomen sotilaat on perustettu arvion mukaan joulukuussa 2022 sen jälkeen, kun järjestön kolme aktivistia, Artur Ankalainen, Vladislav Oleinkin ja nimeämätön kolmas henkilö, saapuivat Suomeen. Satakieli-mediasivustolla todetaan aktivistien ryhmän olevan pieni, eikä sillä juuri ole käytännön vaikutusta Suomessa tai Venäjällä. Satakieli-mediasivustolla ei täsmennetä, millä perusteella arvio on tehty.[[35]](#footnote-35)

Suur-Suomen sotilailla on oma verkkosivustonsa, jossa toimintaa ja aatteita esitellään.[[36]](#footnote-36) Iltalehden uutisartikkelin mukaan vuoden 2023 aikana Telegramiin perustettiin kanavat Suur-Suomen sotilaille sekä Karjalan Kansalliselle liikkeelle. Järjestöjen tuottamia videoita sekä muuta materiaalia on näkynyt myös esimerkiksi Tiktokissa. Iltalehden artikkelin mukaan Suur-Suomen sotilaiden jäseniä on muun muassa osallistunut Operaatio Korkanpesä -tukiseminaariin Suomessa elokuussa 2023 esittämässä ”visiotaan ja toimintaansa Karjalan vapauttamisesta Venäjän Federaation vallan alta”. Artikkelissa ei kerrota liikkeen vastaavasta toiminnasta Venäjällä.[[37]](#footnote-37)

Seura-uutissivuston haastattelussa tutkijatohtori Tommi Kotonen Jyväskylän yliopistosta toteaa Suur-Suomen sotilaat -järjestön toimijoiden määrän olevan todennäköisesti hyvin pieni, mutta määrä näyttää tehokkaan sosiaalisen median toiminnan ansiosta laajemmalta.[[38]](#footnote-38)

Venäjän turvallisuusneuvoston sihteeri Nikolai Patrušev on lausunut vuonna 2023 uutissivusto TASSin (ven. ТАСС) mukaan, että Venäjän Karjalassa levitetään sosiaalisten verkostojen kautta ”ääriainesten vetoomuksia”. Hän väitti ulkomaisten erikoispalveluiden ”tehostaneen työtä separatististen tunteiden herättämiseksi”.[[39]](#footnote-39) Seura-uutissivuston mukaan Suur-Suomen sotilaat -liikkeen aktivistit itse väittävät Patruševin kommenttien viittaavan heihin.[[40]](#footnote-40)

Lisäksi lähdeaineiston perusteella on tietoa henkilöstä, joka on tuomittu Venäjällä vankeusrangaistukseen muun muassa maanpetoksesta. Henkilön kerrotaan kannattavan Karjalan itsenäistymistä. Käytettävissä olevan lähdeaineiston perusteella henkilön ei ole raportoitu osallistuneen edellä mainittujen järjestöjen toimintaan.[[41]](#footnote-41)

Käytettävissä olevan lähdeaineiston perusteella Vapaa Inkeri -järjestöä, Karjalan kansallista Liikettä ja Suur-Suomen sotilaat -järjestöä ei ole lisätty ei-toivottujen järjestöjen listoille Venäjällä.[[42]](#footnote-42)

## Lähteet

The Barents Observer 22.1.2024. *Минюст признал иноагентом карельского этнорегионалиста*. <https://ru.thebarentsobserver.com/minust-priznal-inoagentom-karelskogo-etnoregionalista/173622> (käyty 25.4.2025).

BESA Begin-Sadat Center for Strategic Studies, Bar-Ilan University 31.1.2025. *Russia: The Karelian Question*. PSCRP-BESA Reports No 112. <https://besacenter.org/russia-the-karelian-question/> (käyty 25.4.2025).

DOXA 1.6.2024. *Студента Никиту Клюню приговорили к 14 годам лишения свободы по делу о поджоге на железной дороге*. <https://doxa.team/news/2024-06-01-klunya> (käyty 23.4.2025).

Helsingin Sanomat 3.12.2024. *Suomen uusi naapurimaa?* <https://www.hs.fi/kirjeenvaihtajat/art-2000010841415.html> [edellyttää kirjautumista](käyty 23.4.2025).

Iltalehti

26.12.2023a. *Venäjällä haluja itsenäistää Karjala – Tästä on kyse*. <https://www.iltalehti.fi/ulkomaat/a/41754ed7-14ad-4cdb-bea5-87deb9e24057> [edellyttää kirjautumista] (käyty 25.4.2023).

26.12.2023b. *Suur-Suomen sotilaat voivat joutua suuriin ongelmiin Venäjällä.* <https://www.iltalehti.fi/ulkomaat/a/c873f853-0073-4205-a57d-6306638b98aa> [edellyttää kirjautumista] (käyty 25.4.2023).

Ilta-Sanomat 25.10.2023. *Venäläisaktivistit: ”Pienikin Suomi-yhteys on vaaraksi” – kommentti talvi­sodasta vei jo vankilaan ja toi syytteet ”natsismin oikeuttamisesta”.* <https://www.is.fi/ulkomaat/art-2000009933899.html> [edellyttää kirjautumista] (käyty 23.4.2025).

Karjalan Kansallinen Liike (KKL) [Facebook] [päiväämätön]. <https://www.facebook.com/groups/810888380870304/about> (käyty 25.4.2025).

@Karjalan\_Kansallinen\_Liike [Telegram]. <https://t.me/s/Karjalan_Kansallinen_Liike> (käyty 25.4.2025).

Maahanmuuttovirasto / Maatietopalvelu

1.9.2024. *Venäjä / Aktivistit ja Ukrainan sodan vastustamiseen liittyvän lainsäädännön soveltaminen Venäjällä (tilannepäivitys) sekä Navalnyin kannattajien tilanne* [kyselyvastaus]*.* Saatavilla Tellus-maatietokannassa: [Tellus-maatietoportaali - Aktivistit ja Ukrainan sodan vastustamiseen liittyvän lainsäädännön soveltaminen Venäjällä (tilannepäivitys) sekä Navalnyin kannattajien tilanne](https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/45ba2d38-f704-4383-87ab-a2683bc150d7) (käyty 25.4.2025).

15.9.2023. *Venäjä / Aktivistit ja Ukrainan sodan vastustamiseen liittyvän lainsäädännön soveltaminen Venäjällä / Tilannepäivitys 15.9.2023* [kyselyvastaus]*.* Saatavilla Tellus-maatietokannassa: <https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/baba0ca4-448a-4da9-a547-90e5709b7e43> (käyty 25.4.2025).

21.3.2023. *Venäjä / Aktivistit ja Ukrainan sodan vastustamiseen liittyvän lainsäädännön soveltaminen Venäjällä* [kyselyvastaus]. Saatavilla Tellus-maatietokannassa: <https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/baba0ca4-448a-4da9-a547-90e5709b7e43> (käyty 25.4.2025).

12.5.2022. *Venäjä / Ukrainan sodan vaikutukset lainsäädäntöön sekä poliittisten aktivistien tilanteeseen Venäjällä* [kyselyvastaus]. Saatavilla Tellus-maatietokannassa: <https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/a8f2a52d-7337-4133-b7f1-abba86c8e28e> (käyty 25.4.2025).

Meduza 7.2.2024. *Russian student receives nine-year prison sentence for ‘incitement to treason’ after allegedly trying to persuade Russians to join Ukraine’s Armed Forces.* <https://meduza.io/en/news/2024/02/07/russian-student-receives-nine-year-prison-sentence-for-incitement-to-treason-after-allegedly-trying-to-persuade-russians-to-join-ukraine-s-armed-forces> (käyty 23.4.2025).

Novaya Gazeta Europe 16.4.2025. *Dusk over the empire.* <https://novayagazeta.eu/articles/2025/04/16/dusk-over-the-empire-en> (käyty 24.4.2025).

Satakieli 19.12.2024. *Venäläistaustaiset ”Suur-Suomen sotilaat” haikailevat suomalais-ugrilaisten kansojen yhteisöä*. <https://satakieli.haaga-helia.fi/fi/article/venalaistaustaiset-suur-suomen-sotilaat-haikailevat-suomalais-ugrilaisten-kansojen-yhteisoa/> (käyty 25.4.2025).

Seura 2.12.2023. *Toimivatko Active Club -kamppailukerhot porttina äärioikeistojärjestöihin? – Osa jäsenistä saattaa valmistautua itsenäisyyspäivänä väkivaltaisuuksiin.* <https://seura.fi/asiat/tutkivat/active-club-kamppailukerhot-saattavat-toimia-porttina-aarioikeistojarjestoihin-osa-jasenista-valmistautuu-itsenaisyyspaivana-vakivaltaisuuksiin/> (käyty 24.5.2025).

Stop the Occupation of Karelia [päiväämätön aloitussivu]. <https://stop-occupacii-karelii.info/> (käyty 25.4.2025).

Stop the Occupation of Karelia [Facebook] [päiväämätön]. <https://www.facebook.com/groups/1275509186543116/about> (käyty 25.4.2025).

Suur-Suomen sotilaat [päiväämätön aloitussivu]. <https://suur-suomensotilaat.com/> (käyty 24.5.2025).

Suur-Suomen Sotilaat: Karjalan Kansallinen Liike (KKL) [päiväämätön]. <https://suur-suomensotilaat.com/karjalan-kansallinen-liike-kkl> (käyty 25.4.2025).

\*\*\*

Бумага (Bumaga) 28.12.2017. *«На нас поставили клеймо сепаратистов»: почему ингерманландские финны и регионалисты из «Свободной Ингрии» — это не одни и те же люди*. <https://paperpaper.io/ingria-independent/> (käyty 29.4.2025).

Ингрия будет свободной! (Ingrija budet svobodnoi) 9.4.2024. *Итак, вчера меня внесли в реестр "экстремистов и террористов"* @freeingria. ... [Telegram]. <https://t.me/freeingria/6060> (käyty 23.4.2025).

Комменрсантъ (Kommersant)

21.5.2024. *Минюст внес фонд помощи ВСУ «Вернись живым» в перечень нежелательных организаций*. <https://www.kommersant.ru/doc/6713984> (käyty 23.4.2025).

13.10.2023. *В «Свободной Ингрии» нашли нацизм.* <https://www.kommersant.ru/doc/6279914> (käyty 29.4.2025).

Министерство юстиции Российской Федерации (Ministerstvo justitsii Rossiiskoi Federatsii) 17.1.2025. *Перечень иностранных и международных организаций, деятельность которых признана нежелательной на территории Российской Федерации.* Saatavilla archive.today -palvelussa: [https://archive.is/20250128192621/https://minjust.gov.ru/ru/documents/7756/](https://archive.is/20250128192621/https%3A//minjust.gov.ru/ru/documents/7756/) (käyty 29.4.2025).

Новая Газета Европа (Novaja Gazeta Jevropa) 10.8.2023*. Пауль и Натан едут на фронт.* <https://novayagazeta.eu/articles/2023/08/10/paul-i-natan-edut-na-front> (käyty 23.4.2025).

РБК (RBK) 24.7.2017. *«Свободная Ингрия» попала в черный список.* <https://www.rbc.ru/spb_sz/24/07/2017/5975cd569a7947dbc1eda86f> (käyty 28.4.2025).

Свободная Ингрия (Svobodnaja Ingrija) [päiväämätön aloitussivu]. [VKontakte] <https://vk.com/free_ingria> (käyty 23.4.2025).

Север.Реалии (Sever.Realii) 29.1.2023*. "Нужны не земли, а люди". Может ли Карелия отделиться от России?* <https://www.severreal.org/a/mozhet-li-kareliya-otdelitsya-ot-rossii-/32235862.html> (käyty 25.4.2025).

ТАСС (TASS) 31.7.2023. *Патрушев: зарубежные спецслужбы усилили работу по стимулированию сепаратизма в Карелии.* <https://tass.ru/politika/18413339?utm_source=yxnews&utm_medium=mobile&utm_referrer=https%3A%2F%2Fdzen.ru%2Fnews%2Fsearch%3Ftext%3D> (käyty 25.4.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 1.9.2024; Maahanmuuttovirasto / Maatietopalvelu 15.9.2023; Maahanmuuttovirasto / Maatietopalvelu 21.3.2023; Maahanmuuttovirasto / Maatietopalvelu 12.5.2022. [↑](#footnote-ref-1)
2. Свободная Ингрия [päiväämätön]. [↑](#footnote-ref-2)
3. Ilta-Sanomat 25.10.2023. [↑](#footnote-ref-3)
4. Бумага 28.12.2017. [↑](#footnote-ref-4)
5. Новая Газета Европа 10.8.2023. [↑](#footnote-ref-5)
6. Бумага 28.12.2017. [↑](#footnote-ref-6)
7. Helsingin Sanomat 3.12.2024. [↑](#footnote-ref-7)
8. Бумага 28.12.2017. [↑](#footnote-ref-8)
9. РБК 24.7.2017. [↑](#footnote-ref-9)
10. Бумага 28.12.2017. [↑](#footnote-ref-10)
11. Новая Газета Европа 10.8.2023. [↑](#footnote-ref-11)
12. Ilta-Sanomat 25.10.2023. [↑](#footnote-ref-12)
13. Helsingin Sanomat 3.12.2024. [↑](#footnote-ref-13)
14. Ilta-Sanomat 25.10.2023. [↑](#footnote-ref-14)
15. Ilta-Sanomat 25.10.2023. [↑](#footnote-ref-15)
16. Новая Газета Европа 10.8.2023. [↑](#footnote-ref-16)
17. Ibid. [↑](#footnote-ref-17)
18. @freeingria 9.4.2024. [↑](#footnote-ref-18)
19. Новая Газета Европа 10.8.2023. [↑](#footnote-ref-19)
20. Комменрсантъ 13.10.2023. [↑](#footnote-ref-20)
21. Suur-Suomen Sotilaat: Karjalan Kansallinen Liike (KKL) [päiväämätön]; @Karjalan\_Kansallinen\_Liike [päiväämätön]; Karjalan Kansallinen Liike (KKL) [Facebook] [päiväämätön]. [↑](#footnote-ref-21)
22. Suur-Suomen Sotilaat: Karjalan Kansallinen Liike (KKL) [päiväämätön]. [↑](#footnote-ref-22)
23. Iltalehti 26.12.2023a. [↑](#footnote-ref-23)
24. BESA Begin-Sadat Center for Strategic Studies, Bar-Ilan University 31.1.2025. [↑](#footnote-ref-24)
25. Novaya Gazeta Europe 16.4.2025. [↑](#footnote-ref-25)
26. Stop the Occupation of Karelia [päiväämätön aloitussivu]; Stop the Occupation of Karelia [Facebook] [päiväämätön]. [↑](#footnote-ref-26)
27. Seura 2.12.2023. [↑](#footnote-ref-27)
28. Министерство юстиции Российской Федерации 17.5.2024. Järjestön kirjoitusasu listalla: ”ККК - Stop Occupation of Karelia, Эстонская Республика” (Estonskaja Respublika, suom. Viron tasavalta)” [↑](#footnote-ref-28)
29. Комменрсантъ 21.5.2024. [↑](#footnote-ref-29)
30. @Karjalan\_Kansallinen\_Liike [päiväämätön]. [↑](#footnote-ref-30)
31. Iltalehti 26.12.2023b. [↑](#footnote-ref-31)
32. Ibid. [↑](#footnote-ref-32)
33. Север.Реалии 29.1.2023. [↑](#footnote-ref-33)
34. The Barents Observer 22.1.2024. [↑](#footnote-ref-34)
35. Satakieli 19.12.2024. [↑](#footnote-ref-35)
36. Suur-Suomen sotilaat [päiväämätön aloitussivu]. [↑](#footnote-ref-36)
37. Iltalehti 26.12.2023a. [↑](#footnote-ref-37)
38. Seura 2.12.2023. [↑](#footnote-ref-38)
39. ТАСС 31.7.2023. [↑](#footnote-ref-39)
40. Seura 2.12.2023. [↑](#footnote-ref-40)
41. Meduza 7.2.2024; DOXA 1.6.2024. [↑](#footnote-ref-41)
42. Министерство юстиции Российской Федерации 17.1.2025. [↑](#footnote-ref-42)